Ouers vas oor kindermishandeling, verkragtingArgieffoto ŉ 43-jarige pa en ŉ 33-jarige ma is in hegtenis geneem nadat die polisie ŉ wenk ontvang het dat hulle hul kinders mishandel. “Beamptes het die wenk opgevolg en die situasie gemonitor om die bewerings te bevestig,” het konst. Peter Kareli, woordvoerder van die polisie, in ŉ verklaring gesê. “Die beamptes het Vrydag op huis in Bloemspruit toegeslaan en die twee kinders, ŉ agtjarige seun en 11-jarige meisie gevind.” Volgens Kareli was die kinders baie vuil en verwaarloos. “Die beamptes het ook gesien die seun is ongesteld en hulle het hom en sy sussie na ŉ hospitaal geneem.” Die 11-jarige meisie is glo herhaaldelik deur haar ma se kliënte verkrag. “Sy [die ma] het haar vasgehou terwyl die mans die bose dade gepleeg het.” Mediese toetse het ook bevestig dat die seun bedwelm is. “Die man en vrou is in hegtenis geneem op aanklag van kindermishandeling. Ander aanklagte kan nog bygevoeg word,” het Kareli gesê. Die polisie het glo ook ŉ plastieksak met dagga in die vrou se besit gevind. “Die polisie ondersoek ŉ saak van verkragting, die besit van onwettige middels en kindermishandeling.” Die kinders is na ŉ plek van veiligheid geneem. Die egpaar het Maandag in die landdroshof in Bloemfontein verskyn.